Die spesiale dokkie Ek wou nog sê, wat verlede jaar eksklusief op Via uitgesaai is, word vanaf 28 Augustus ’n nuwe TV-reeks. In dié geselsprogram verken die legendariese Coenie de Villiers en die digter Daniel Hugo die mag van die poësie om die emosies en idees uit te druk wat ’n mens nie andersins sou kon verwoord nie. Avbob borg dié geselsprogram en gee ook tans vir Suid-Afrikaners die geleentheid om hul digkuns te deel. Besoek gerus die volgende skakel vir meer inligting: avbobpoetry.co.za. Ons gesels met De Villiers, die aanbieder van Ek wou nog sê, oor die program en sy waardering vir Suid-Afrikaanse letterkunde.
Die produksiespan het my genader en gevra of ek die program sou aanbied. Dis min dat iemand jou vra om iets te doen waarin jy wérklik kan glo, en so iets is vir my die poësie. Dis ekstra-lekker dat daar ’n borg is wat bereid is om geld te skenk om dit te bevorder. Ek het dadelik “ja” gesê en is voluit betrokke by die projek. Ek help ook so ’n bietjie agter die skerms om van die uitvoerings en inkledings bymekaar te sit.